KIRJALLINEN KYSYMYS E-4094/00

esittäjä(t): Jorge Hernández Mollar (PPE-DE) komissiolle

(10. tammikuuta 2001)

Aihe: Euroopan unionin toimet karjaeläinlajien sukupuuttoon hävittämistä vastaan

Karjaeläinlajien määrä pienenee koko maailmassa jatkuvasti. FAOn äskettäin julkaiseman tiedotteen mukaan joka viikko häviää kaksi karjaeläinlajia. Yhteisömaista tilanne on huolestuttava esimerkiksi Espanjassa, jossa sukupuuttoon on kuolemassa 69 karjaeläinlajia, joista 22:n tilanne on kriittinen.

Asiantuntijoiden mukaan tilannetta vakavoittaa etenkin se, että eläinlajien geneettisen monimuotoisuuden menettäminen johtaa lajien entistä suurempaan haavoittuvuuteen.

Mitä yhteisö voi tehdä tämän hälyttävän tilanteen edessä suojellakseen häviämisuhan alla olevia karjaeläinlajeja ottaen huomioon, että biodiversiteetti on olennainen tekijä sairauksien ja tartuntojen välttämisessä?

Franz Fischlerin komission puolesta antama vastaus

(16. helmikuuta 2001)

Vuodesta 1993 lähtien ja koko vuonna 1999 päättyneen ohjelmakauden ajan komissio on hyväksynyt ohjelmia, joiden tarkoituksena on edistää suurimmassa osassa jäsenvaltioita uhanalaisten kotieläinlajien kasvatusta. Ohjelmat laadittiin edesauttamaan erään maatalouden ympäristöohjelman tavoitteen toteutumista, johon viitataan ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) N:o 2078/92(1) 1 artiklan c alakohdassa. Mainittu tavoite on maatalousmaan viljelyn kehittäminen sopusoinnussa geneettisen monimuotoisuuden suojelun ja edistämisen kanssa. Yhteisön toiminta tällä alueella jatkuu kaudella 20002006 Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(2) mukaisesti. Asetuksessa yhdistetään samoihin säännöksiin kaikki tukitoimet maaseudun kehittämiseksi ja muun muassa asetuksen (ETY) N:o 2078/92 tavoitteet.

Edellä mainitun asetuksen ja etenkin sen 22 ja 24 artiklassa tarkoitettujen maaseudun ympäristötoimien nojalla tukea myönnetään viljelijöille, jotka sitoutuvat vähintään viideksi vuodeksi ympäristön suojelemiseen ja maaseutuympäristön hoitoon tähtääviin tuotantomenetelmiin. Tuki on tarkoitettu edistämään muun muassa geneettistä monimuotoisuutta. Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 annetun komission täytäntöönpanoasetuksen (EY) N:o 1750/1999(3) 13 artiklassa säädetään, että maaseudun ympäristötukeen voi kuulua sitoumus uhanalaisten paikallista rotua olevien kotieläinten kasvattamiseen. Niinpä suurimmassa osassa jäsenvaltioiden laatimista ja komission hyväksymistä maaseudun kehittämisohjelmista ohjelmakaudelle 20002006 on säädetty maaseudun ympäristöpalkkioista uhanalaisten paikallista rotua olevien eläinten kasvattamisesta.

Edellä mainittu huomioon ottaen komissio katsoo jo aloittaneensa tarvittavat toimet uhanalaisten tuotantoeläinlajien suojelemiseksi.

(1) EYVL L 215, 30.7.1992.

(2) EYVL L 160, 26.6.1999.

(3) EYVL L 214, 13.8.1999.